**Νεοελ. Γλώσσα Β΄ Γ/σίου - Ενότητα 1: Υποκείμενο (Υ)**



**Θ ε ω ρ ί α:**

**Το Υ =** το ονοματικό σύνολο μέσα στην πρόταση που φανερώνει ποιος ενεργεί ή δέχεται μια ενέργεια ή βρίσκεται σε μια κατάσταση. Για να το εντοπίσουμε ρωτάμε **ποιος/ποιοι,ποια/ποιες,ποιο/ποια  + το ρήμα**

π.χ Ο μαθητής μπήκε γελαστός στην τάξη.(ποιος μπήκε; *Ο μαθητής* = Υ)

**Το Υ** εμφανίζεται με τις εξής **μορφές**:

|  |  |
| --- | --- |
| Μ ο ρ φ έ ς | Π α ρ α δ ε ί γ μ α τ α |
| **1. Ουσιαστικό** | Τα παιδιά παίζουν κυνηγητό. |
| **2. Αντωνυμία** | Εκείνος τους παρακολουθούσε έκπληκτος. |
| **3. Επίθετο με άρθρο****(ουσιαστικοποιημένο)** | Οι νέοι του σήμερα είναι «καλομαθημένοι». |
| **4. Μετοχή με άρθρο.** | Συγκεντρώθηκαν στο προαύλιο όλοι οι διαγωνιζόμενοι . |
| **5. Πρόταση με άρθρο.** | Το ότι είπες ψέματα με απογοήτευσε. |
| **6. Άρθρο που συνοδεύει άλλο μέρος του λόγου (επίρρημα, μικρή φράση κλπ.)** | Δεν τον απασχολεί καθόλου το αύριο. |
| **7. Πρόταση χωρίς άρθρο\*** | Φαίνεται ότι θα χαλάσει ο καιρός.Είναι γνωστό πως αντιμετωπίζει προβλήματα. |

**\*Υ - ολόκληρη πρόταση χωρίς άρθρο:** Η πρόταση αυτή μπορεί να είναι:

α) Δευτερεύουσα αναφορική:  **Όποιος πεινάει**, καρβέλια ονειρεύεται.

β) Δευτερεύουσα ονοματική ( ειδική, βουλητική, ενδοιαστική, πλάγια  ερωτηματική ), η οποία μπαίνει ως **Υ** σε απρόσωπα ρήματα & απρόσωπες εκφράσεις.

|  |  |
| --- | --- |
| **Απρόσωπα ρήματα =**  | **Απρόσωπες εκφράσεις =**  |
| τα ρήματα **σε γ΄ ενικό πρόσωπο** και **δεν έχουν Υ πρόσωπο ή πράγμα,** αλλά ολόκληρη πρόταση.⮱ **λέγεται, επιτρέπεται, πιστεύεται, πρέπει, ενδέχεται , συμφέρει ,πρόκειται, συμβαίνει, συνηθίζεται, φημολογείται...**☞Λέγεται ότι η φετινή χρονιά θα είναι δύσκολη. | αυτές που σχηματίζονται με τα ρήματα: **είναι ή υπάρχει + ουσιαστικό ,****από το ρήμα είναι + ουδέτερο επιθέτου ή μετοχής** και**από το ρήμα είναι + τροπικό επίρρημα** :☞ Είναι ώρα να επέμβω δραστικά.☞ Είναι απρεπές να μιλάς με αγένεια. |

**- Το Υ παραλείπεται:**

|  |  |
| --- | --- |
| α) **Στο α΄ και β΄ πρόσωπο της προσωπικής αντωνυμίας** (εγώ-εμείς / εσύ-εσείς), όταν δε θέλουμε να δώσουμε έμφαση σ’ αυτό.⮱ **Πεινάω. (εννοείται: εγώ) / Είσαι μαθητής. (εννοείται: εσύ).** | β) Στο **γ΄ πρόσωπο** όταν:-       **εννοείται εύκολα** από τα συμφραζόμενα,-       είναι μια **γενική έννοια**, π.χ. «οι άνθρωποι»,-       **μόνο ένα Υ** μπορεί να εννοηθεί:⮱ **Την έκοψαν στα γραπτά. (εννοείται: οι εξεταστές)**-       το ρήμα δείχνε**ι κάποιο φυσικό φαινόμενο:****⮱ Και ξαφνικά συννέφιασε! (εννοείται: ο ουρανός).** |

**- Συμφωνία Υ – Ρ:**

1) **Όταν μια πρόταση έχει ένα :**, το **Ρ** συμφωνεί με το **Υ** σε πρόσωπο και αριθμό:

☞ Οι μαθητές γράφουν διαγώνισμα.

2 **Όταν υπάρχουν περισσότερα από ένα Υ,** τότε:

α) Το ρήμα μπαίνει στον πληθ. αριθμό και στο επικρατέστερο πρόσωπο (το α΄ προσ. είναι επικρατέστερο από το β΄ προσ. και το β΄ από το γ΄ προσ.):

☞ Εγώ και ο φίλος μου θα πάμε εκδρομή.

β)  Όταν τα **Υ** μπορούν να θεωρηθούν πως ανήκουν στην ίδια «ομάδα» δημιουργώντας ένα ενιαίο σύνολο, τότε το **Ρ *μπορεί*** να μπει και στον ενικό αρ.:

☞ Η ειλικρίνεια και η τιμιότητά του  αποδείχτηκε εύκολα.

3)  Όταν ως **Υ** λειτουργεί ένα περιληπτικό ουσιαστικό, στο οποίο παρουσιάζεται διαφορά μεταξύ του γλωσσικού τύπου του και των πραγματικών στοιχείων που δηλώνει (π.χ. η λέξη «πλήθος» γραμματικά είναι ενικός αριθμός, *αλλά*σημαίνει πολλούς ανθρώπους), τότε **μπορούμε να διαλέξουμε**  πληθυντικό ή ενικό:

☞ Ο κόσμος διαμαρτύρονται.

4)  Στην περίπτωση που το **Υ** είναι στον ενικό αρ. και συνδέεται με άλλα πρόσωπα ή πράγματα μπορεί το **Ρ** να χρησιμοποιηθεί στον πληθυντικό αρ. για να προβάλει το πλήθος:

☞ Εγώ με τον αδελφό μου μεταφέραμε τα πράγματα.